Scoresby Sund
Scoresby Sund (gre. Kangertittivaq) jest sistem fjordova na istoku Grenlanda, a dio je Grenlandskog mora. Njegova struktura nalik je na strukturu drveta: glavni dio dug je 110 km i grana se u sistem fjordova koji pokrivaju površinu od oko 38.000 km2. Najduži od njih prodire 340-350 km u unutrašnjost. U glavnom dijelu dubina se kreće između 400 i 600 m, ali u fjordovima doseže i 1450 m. To je najveći i najduži sistem fjordova na svijetu i jedan od najdubljih. Nazvan je po engleskom istraživaču Williamu Scoresbyju, koji je 1822. izradio veoma detaljnu kartu područja oko ovog fjorda. Unutar fjorda nalaze se brojna ostrva. Najveće od njih, Milneova zemlja, ima površinu od 3.913 km2 i smješteno je usred fjorda. Na sjevernom dijelu ušća nalazi se Ittoqqortoormiit, jedino stalno naseljeno mjesto u ovom području, koje je 2010. imalo 469 stanovnika.